Manden nægtede dog selv at have kørt bilen.

En ung mand kunne ikke slippe synet af en meget fuld bilist. Så han tog ifølge Nordjyllands Politi sagen i egen hånd, da den fulde mand satte sig ind i bilen og kørte afsted. Derfor fulgte den unge mand i sin egen bil efter manden, der slingrede sig langs Forbindelsesvejen i Nørresundby, og ringede dernæst efter politiet. I mellemtiden standsede den fulde mand på en parkeringsplads, hvor den unge mand også standsede og satte sig til at vente. Da Nordjyllands Politi ankom til parkeringspladsen, kunne betjentene med det samme se, at bilisten var påvirket af alkohol. En vurdering der kom fra hans snøvlende talen, hans balanceproblemer og lugten af spiritus, der kom fra ham. En alkometertest viste da også, at manden havde en promille på 2,7. Politiet sigtede manden for spirituskørsel, anholdt ham med henblik på at tage en blodprøve og konfiskerede hans bil. Derudover fik manden frataget sit kørekort. Han nægtede dog selv at have kørt bilen. Nordjyllands Politi oplyser, at man med en promille på mellem 2 og 3 er i risiko for at blive bevidstløs og gå i koma. Derudover har man symptomer på forgiftning, mangler selvkontrol og det er almindeligt at kaste op.